ANC verwelkom erfenisstatus vir Bo-KaapInwoners van die Bo-Kaap betoog in Oktober teen die ontwikkelings wat hul buurt geleidelik laat verdwyn. Foto: ANA Die ANC in die Wes-Kaap verwelkom die plan van die minister van kuns en kultuur om Kaapstad se skilderagtige Bo-Kaap tot ŉ nasionale erfenisterrein te laat verklaar. Die SAUK het berig min. Nathi Mthethwa het die aankondiging op besoek aan die buurt langs die Kaapse middestad gedoen terwyl hy versoeningsdag saam met inwoners gevier het. Hy het ook op sy amptelike Twitter-rekening gesê hy hoop die Bo-Kaap sal eindelik tot ŉ nasionale erfenisgebied verklaar word. Dit kom ná ŉ aansoek verlede maand deur die ANC se Jeugliga om die tradisionele Maleiergebied tot ŉ provinsiale erfenisgebied te laat verklaar. Inwoners is in ŉ stryd gewikkel met eiendomsontwikkelaars, terwyl die uitvaardiging van erfenisbeskerming vir die woonbuurt met sy kleurryke huise ŉ politieke strydpunt in die Kaapse stadsraad geword het. Die hooggeregshof in Kaapstad het onlangs tydelik bouwerk aan ŉ eiendomsontwikkeling gestaak toe die hof beslis het die ontwikkelingsmaatskappy Blok mag nie ŉ hyskraan op die bouperseel bring nie tot die volgende hofdatum. Inwoners het hulle voorgeneem om aan te hou baklei tot die ontwikkeling permanent gestaak word. Faiez Jacobs, die ANC se Wes-Kaapse sekretaris, sê hy is verheug oor Mthethwa se aankondiging. “Ons is bly oor dié aankondiging, want dit gee inwoners van die Bo-Kaap die versekering dat die ANC-regering by hulle staan. Hul erfenis is nie te koop nie. “Dis ŉ reuse-oorwinning vir hulle; ons gee hul menswaardigheid terug. Inwoners van die Bo-Kaap kan daarvan verseker wees dat ons regering hul reg beskerm om te leef sonder die gedurige vrees dat gierige ontwikkelaars hul unieke gebied sal binnedring.”